Predsjednik George Bush o pomoći Afganistanu (12/10/01) - 2001-10-12
Predsjednik pozvao svako dijete da donira dolar Crvenum križu, za pomoć Afganistanu
Predsjednik Bush je kazao da su teroristički napadi od 11. rujna ujedinili Ameriku, te da je iz bijesa izraslo suosjećanje. Kako izvješćuje Paula Wolfson, tijekom govora u Washingtonu, predsjednik se usredotočio na napore da se pomogne afganistanskom narodu, čak i dok američke snage vrše udare na terorističke i talibanske mete u Afganistanu. Predsjednik Bush je kazao da je Amerika jedinstvenija i odlučnija nego ikada ranije. "Teroristi nisu namjeravali potaknuti takvo jedinstvo i takvu odlučnost. No, sada ih ne mogu više zaustaviti." Prema riječima predsjednika Busha, narod Sjedinjenih Država uči se beskonačnom strpljenju i upornosti. "Sučeljeni smo s neprijateljem koji planira u tajnosti i djeluje bez morala i bez grižnje savjesti. Protiv tog neprijatelja moramo se boriti gdje god kuje svoje planove, gdje god se skriva i gdje god pobjegne – kako ovdje, tako i u inozemstvu." Predsjednik je ovo kazao u okviru govora jednom od najstarijih i najvećih zdravstvenih dobrotvornih društava u Sjedinjenim Državama. Već desetljećima, organizacija prikuplja novac za borbu protiv teških bolesti i urođenih mana. Predsjednik je iskoristio ovu priliku da bi pozvao američku mladež da se zauzme za pomoć djeci Afganistana. "Ima malo mjesta na svijetu u kojima vlada veća bijeda. Svako četvrto dijete u Afganistanu umire prije nego što navrši petu godinu života." Predsjednik je pozvao svako američko dijete da donira po dolar za posebnu zakladu, kroz koju će Crveni križ kupiti hranu i lijekove za pomoć stanovništvu Afganistana.